Statsminister Lars Løkke Rasmussen (V) udskyder 2025-forhandlingerne og opgiver en stor samlet aftale. - Det er en totalt uholdbar situation, fortæller Løkke til DR Nyheder

Statsminister Lars Løkke Rasmussen (V) udskyder 2025-forhandlingerne og opgiver en stor samlet aftale.

Det meddeler han i et interview med DR Nyheder.

- Det er jo ikke nogen hemmelighed, at dansk politik har været frosset ned i en periode. Vi fremlagde en meget ambitiøs plan – både en finanslov og også en 2025-plan – der med et greb skulle løse en række problemer, Danmark står overfor i de kommende år, siger Løkke til DR Nyheder.

Statsministeren vil i stedet forsøge at lande en hurtig aftale om hastesagerne - finansloven, de nye ejendomsvurderinger og PSO-afgiften.

- Vi satte rigtig meget op på bordet, kan man sige. Vi troede, der var noget for enhver smag. Det har der også været, men folk har haft mere travlt med stirre sig blinde på det, man ikke kunne lide. Derfor må man bare konstatere, at med det tidspres, vi har, kan det ikke lade sig gøre at komme i mål. Og jeg synes, at vi skal komme i mål, siger statsministeren.

Har informeret blå blok

Dansk Folkeparti, Liberal Alliance og Det Konservative Folkeparti er informeret om beslutningen.

- Danmark har brug for en borgerlig-liberal regering, og det er derfor, at jeg nu – i forståelse med partilederne i Dansk Folkeparti, Liberal Alliance og Det Konservative Folkeparti – lægger op til, at vi nu i første fase får en finanslov på plads, fortæller Lars Løkke Rasmussen.

Adspurgt om, hvorvidt beslutningen er en falliterklæring, svarer Løkke:

- Jo, det er da ærgerligt.

Se også: Tulle aflyser rejse: Det er absolut sidste udkald

Det er to måneder siden, at regeringen præsenterede et storstilet udspil til en 2025-plan.

Siden da har Liberal Alliance krævet topskattelettelser 'hele vejen op', ellers vil partiet med Anders Samuelsen i spidsen aktivt vælte regeringen. LA har givet Løkke en deadline ind til nytår, hvor en aftale skal være på plads.

Samtidig står det i Grundloven, at finansloven senest skal være vedtaget nytårsaften. Og det er altså det, der får statsministeren til at udskyde 2025-planen.

- Jeg kan konstatere, at der ikke er sket noget i de sidste to måneder. Det er en totalt uholdbar situation, og det fører kun et sted hen: Det fører ned i en blindgyde, hvor Danmark med sikkerhed ender i et folketingsvalg, som vi ikke har brug for, fortæller Løkke til DR Nyheder og fortsætter:

- Derfor er det langt bedre – og det er også det, jeg nu har en forståelse med de borgerlig-liberale partiledere om – at vi nu tager arbejdstøjet på, får et intensivt forløb, hvor vi får en finanslov på plads, og får håndteret det, som der skal tages stilling til.

Se også: 2025-kollaps: Se hvad Løkke udsætter

Se også: 2025-kollaps: Tulle ånder lettet op

Opdateres ...